Biskoppen i Viborg skal i denne uge tage stilling til, om de mandlige præster fortsat må nægte at trykke deres kvindelige kolleger i hånden.

I Viborg Stift, som også omfatter en del af vesthimmerland, ønsker en del af de mandlige præster ikke at trykke hånd ved ordineringsceremonien, hvis altså hånden sidder på en kvindelig kollega. Hidtil har biskoppen tilladt denne undtagelse, men nu skal han beslutte, hvad linien skal være fremover. Sognepræsterne som TV2/Nord har talt med, har ikke noget problem med at trykke en kvindelig kollegas hånd, men der er uenighed om, hvorvidt den nuværende praksis er den rigtige. - Den er ude af trit med virkeligheden, det er ikke evangelisk, at nogen ikke er gode nok i kraft af deres køn, siger Troels Laursen, sognepræst i Ullits. Men der er Michael Byrial Jensen, sognepræst i Louns, ikke enig i: - Jeg har ikke noget problem med at trykke en kvindes hånd. Men omvendt synes jeg, at der skal være plads til dem, der har den holdning, siger han og understreger, at den personlige frihed er vigtig i folkekirken. Folketingspolitiker, Pernille Vigsø Bagge, er uddannet teolog, og fortaler for ligestilling - det gælder også i folkekirken. - Vi har allerede en ligestillingslov, der er over 30 år gammel, den kunne man starte med at følge. Jeg tror ikke det er nødvendigt med regler, men man må indskærpe overfor de her præster, at man altså ikke diskriminerer på grund af køn i det her land, siger Pernille Vigsø Bagge. Afgørelsen kommer midt på ugen.